**În poala ta**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- La sânul tău i-atâta poezie

Că s-ar opri și soarele să guste

Un strop sau doi, dar poate, cine știe,

Ar deveni amiezile înguste

Și nopțile cu poale suflecate,

S-ar rătăci cometele prin spațiu,

Dar n-ai putea să le alini pe toate

Că te-ar sorbi, iubito, cu nesațiu.

În poala ta-i fierbinte și răcoare,

Chiar marea ar seca doar să-ți atingă

Piciorul lung și trupul fin de floare

Cu valuri calde,-ncet să se prelingă.

- În raiul meu se scriu poveşti eterne

Cu pene din aripile albastre

Ce Dumnezeu sub paşii tăi le-așterne...

Dac-ai să uiţi de visurile noastre

Întoarce-te pe plaja unde gândul

Stă încrustat cu stele în nisipul

Atât de alb. Desculţă parcurgându-l

Am reuşit să-nving stereotipul

Acestei lumi. În poala mea, iubite,

Mai culcă-ţi tâmpla-n nopţile amare,

Să dormi visând că timpul ne înghite

Şi ne aşează clipa la picioare.

Ioan Grigoraș Liliana Trif